

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 27 Ιουλίου 2021

**Σημαντικό μέρος της ιστορίας του ελληνικού σινεμά διασώθηκε από το ΥΠΠΟΑ και το Ελληνικό Κέντρο Κινηματογράφου**

Πλήθος από σημαντικές ταινίες του ελληνικού κινηματογράφου, ανεκτίμητης πολιτιστικής αξίας, διασώθηκε από την καταστροφή κατόπιν έγκαιρης επέμβασης του Υπουργείου Πολιτισμού και Αθλητισμού και του Ελληνικού Κέντρου Κινηματογράφου.

Περίπου 500 μπομπίνες που περιλαμβάνουν μεταξύ άλλων ελληνικές ταινίες όπως «Το λιβάδι που δακρύζει» του Θόδωρου Αγγελόπουλου, «Τα οπωροφόρα της Αθήνας» του Νίκου Παναγιωτόπουλου, και οι «Κρυστάλλινες Νύχτες» της Τώνιας Μαρκετάκη, διασώθηκαν και βρίσκονται πλέον στα χέρια του Ελληνικού Κέντρου Κινηματογράφου, προκειμένου να γίνει αναλυτική καταγραφή και εν συνεχεία να προχωρήσουν αρμοδίως οι προβλεπόμενες διαδικασίες για τη ψηφιοποίησή τους.

Οι ταινίες βρίσκονταν στο ιστορικό κτήριο της οδού Χίου αρ. 53 στο Μεταξουργείο, το οποίο στο παρελθόν στέγαζε τη Φίνος Φιλμ, και στη συνέχεια εκεί λειτούργησαν κινηματογραφικά εργαστήρια ήχου και εικόνας. Το Σάββατο 24 Ιουλίου, σημειώθηκε διαρροή χημικών στο κτήριο, με αποτέλεσμα να υπάρχει άμεσος κίνδυνος να χαθούν σημαντικά κινηματογραφικά έργα της οπτικοακουστικής μας πολιτιστικής κληρονομιάς.

Μόλις έγινε γνωστή η σχετική πληροφορία, ο Υφυπουργός Πολιτισμού και Αθλητισμού, αρμόδιος για τον σύγχρονο πολιτισμό, Νικόλας Γιατρομανωλάκης, κινητοποίησε το Ελληνικό Κέντρο Κινηματογράφου προκειμένου να σπεύσει στο σημείο, να συλλέξει και να μεταφέρει σε ασφαλή τοποθεσία το σχετικό υλικό.

Με τη σύμφωνη γνώμη εκπροσώπου των ιδιοκτητών του κτηρίου και κατόπιν σχετικής έγκρισης από την Πυροσβεστική Υπηρεσία ως προς την ασφαλή πρόσβαση στο κτήριο, υπό την εποπτεία του Πρόεδρου και του Γενικού Διευθυντή του Ελληνικού Κέντρου Κινηματογράφου, κ.κ. Μάρκου Χολέβα και Παντελή Μητρόπουλου, ξεκίνησε ήδη από το απόγευμα του Σαββάτου η συλλογή και μεταφορά των υλικών, η οποία ολοκληρώθηκε τη Δευτέρα 26 Ιουλίου.

Με αφορμή τα σχετικά γεγονότα, ο Υφυπουργός Πολιτισμού και Αθλητισμού, αρμόδιος για θέματα σύγχρονου πολιτισμού, Νικόλας Γιατρομανωλάκης, δήλωσε: «Αναλογιζόμενος κανείς τις εκατοντάδες ταινίες που διασώσαμε, αναπόσπαστο μέρος της ιστορίας του ελληνικού κινηματογράφου, νιώθει δέος απέναντι στην πολιτιστική αξία τους, αλλά και τρόμο στη σκέψη πως ένα σημαντικό κομμάτι του ελληνικού σινεμά βρισκόταν για χρόνια εκτεθειμένο σε κίνδυνο ολοσχερούς απώλειας ή καταστροφής. Το Ελληνικό Κέντρο Κινηματογράφου στάθηκε στο ύψος των περιστάσεων ως θεματοφύλακας της ελληνικής κινηματογραφίας, και ενήργησε άμεσα και αποτελεσματικά σε συνεργασία με το Υπουργείο Πολιτισμού και Αθλητισμού, διασώζοντας αυτά τα υλικά κινηματογραφικής πολιτιστικής κληρονομιάς. Η δουλειά όμως που πρέπει να γίνει δεν τελειώνει εδώ, αντιθέτως μόλις αρχίζει. Μαζί με το ΕΚΚ και αξιοποιώντας και τους πόρους που εξασφαλίσαμε ως ΥΠΠΟΑ από το Ταμείο Ανάκαμψης για το σύγχρονο πολιτισμό, θα υλοποιήσουμε μία σειρά από έργα, προκειμένου να αναδείξουμε την ελληνική κινηματογραφία και τους δημιουργούς της, όπως τους αξίζει».